Tähdenlento (Vala)
Kuin kaksi palavaa tähteä
 niin kiitävät sydämemme ylitse maan.
 Vain silmäsi nään, vain sydämesi nään.
 On jumalan puutarhat jossakin

 Ei ole syntiä, kuolemaa,
 vain valta ihanan rakkauden.
 Me liu’umme loistavaan kaikkeuteen.
 Meri yllämme on, meri allamme on.
 Maan kaukaisen tuoksun tunnetko?

 Ah, armahin, sammutko multa pois?
 Ah, armahin, kuoletko multa pois?
 Sinä taivaan tultako peljästyit?
 Sitä kestänyt et, sitä kestänyt et!
 Minun katso polttavaan sydämeen!
 Minun tartu väkevään sydämeen!
 Et vaipua saa, et vaipua saa,
 on allamme meri kuoleman!

 On, armas, jo silmäsi sammuneet,
 ja kylmä sun ihana sydämes.
 Sinä poissa jo oot, sinä kuollut jo oot!

 Yhä kiitää ylitse kuoleman
 sydän polttava yksin kaikkeuteen.